b'\n_START_ARTICLE_\nSyv\xc3\xa4rauma\n_START_PARAGRAPH_\nSyv\xc3\xa4rauma on Rauman kaupunginosa. Syv\xc3\xa4rauma on asuinalue, joka koostuu l\xc3\xa4hes ainoastaan omakotitaloista. Kaupunginosan halki kulkevan Lahdenkadun varrella on kymmenen kerrostaloa. Se kuului vuoteen 1954 saakka Rauman maalaiskuntaan._NEWLINE_Alueella on historiassa ollut raumalaisten virkamiesten ja tehtailijoiden kes\xc3\xa4huviloita. My\xc3\xb6hemmin kaupunginosa tunnettiin ty\xc3\xb6v\xc3\xa4est\xc3\xb6n asuinalueena ja pirtukaupastaan._NEWLINE_Kolmesta rakennuksesta koostuvassa Syv\xc3\xa4rauman koulussa toimiva ala-aste on kaupungin vanhimpia kouluja. Koulun l\xc3\xa4heisyydess\xc3\xa4 sijaitsee pienvenesatama. Syv\xc3\xa4raumanlahden molemmin puolin olevilla laitureilla on kerrallaan satoja veneit\xc3\xa4. Syv\xc3\xa4raumanlahti erottaa kaksi kaupunginosaa, toisella puolella on Otanlahti, joka tunnetaan Raumanmeren juhannus -festivaalien tapahtumapaikkana._NEWLINE_Syv\xc3\xa4rauman urheilukentt\xc3\xa4 Kisaranta on nyky\xc3\xa4\xc3\xa4n hyvin v\xc3\xa4h\xc3\xa4ll\xc3\xa4 k\xc3\xa4yt\xc3\xb6ll\xc3\xa4. Kent\xc3\xa4ll\xc3\xa4 on kuitenkin viel\xc3\xa4 viime vuosinakin j\xc3\xa4rjestetty puulaakijalkapallo-otteluita ja Feran j\xc3\xa4rjest\xc3\xa4mi\xc3\xa4 pes\xc3\xa4palloturnauksia. Kent\xc3\xa4n pukuhuonerakennuksen rantasauna on sen sijaan talvisin avantouimareiden k\xc3\xa4yt\xc3\xb6ss\xc3\xa4. Syv\xc3\xa4rauman rantatien, Purjehtijankadun varrella on kaupungin yleinen uimaranta Saharanta.'